Kéry, Marián, poslanec NR SR (2022-04-28):
Vážený pán predseda Národnej rady Slovenskej republiky, vážené panie poslankyne, páni poslanci, nezávislé prieskumy rôznych agentúr naznačujú posledné mesiace, že frustrácia Slovákov je na vzostupe a spoločnosť je čoraz viac spolarizovaná. Koaličný politik by na to s najväčšou pravdepodobnosťou alibisticky povedal, že je to preto, lebo dvojročná pandémia covidu, lebo vojna na Ukrajine a z reťaze utrhnuté ceny a inflácia. Človek so zdravým sedliackym rozumom by mohol oponovať a pravdivo poznamenať, že keby nebolo pandémie či vojny, už dávno by sa Heger, Matovič, Sulík, Naď a spol. nemali na čo vyhovárať a ich neschopnosť viesť krajinu by sa ukázala hneď po posledných parlamentných voľbách. Ako by nestačili dva roky pandémie, ktoré koalícia vedená najskôr Matovičom a potom Hegerom trestuhodne nezvládla, čím nám ukázala a dokumentovala fatálnu bezradnosť a neschopnosť pomôcť bežným ľuďom a schopnosť pomôcť tak maximálne svojim. Len toto by v normálnom štáte malo stačiť na koniec takejto neschopnej vlády. Ale my nie sme normálny štát. Akoby nestačilo prudké zdražovanie takmer všetkého a z reťazí utrhnutá inflácia, na čo vláda reaguje neskoro, zmätočne a najmä nedostatočne. Vo veľkom predstaví podľa nej masívny balík pomoci, ktorý je akurát tak výsmechom pre ľudí, ktorí naozaj melú z posledného. Čo ja najhoršie, niektorí v tom balíku ani nie sú resp. sú v ňom zastúpení len marginalizovaní. Spomeniem seniorov či rodiny s odrastenými deťmi, či samostatne žijúce ťažko zdravotne postihnuté osoby. Akoby nestačilo hore uvedené, táto vládna koalícia chce asi úplne pošliapať po slobode v našej krajine, začali cenzúrou, ak máte iný názor na vojnu na Ukrajine či na pandémiu, aby ste sa pomaly báli otvoriť ústa, aby vás prinajmenšom nepokutovali, ak nie nezavreli. Pokiaľ ide o umlčiavanie, začali s nepohodlnými médiami, len na základe rozhodnutia Národného bezpečnostného úradu môže skončiť takmer každý, kto sa odkloní od mainstreamu, zatiaľ do 30. júna, už na tejto schôdzi je návrh, aby sa predĺžil do 30. septembra. A teraz chcú zničiť opozíciu, v parlamente je žiadosť na vydanie poslanca Národnej rady Slovenskej republiky predsedu SMER-u – sociálna demokracia Roberta Fica do väzby. Mandátový a imunitný výbor už túto žiadosť o vydanie poslanca Národnej rady do väzby odporučil. Za čo? Ani príslušný vyšetrovateľ na Policajnom prezídiu, pred ktorým mal Robert Fico vypovedať, nevedel na túto otázku odpovedať. Najvyšší predstaviteľ SMER-u – sociálna demokracia Robert Fico bol obvinený vyšetrovateľom Národnej kriminálnej agentúry zo založenia zločineckej skupiny, zneužívania právomoci a ohrozenia daňového tajomstva. Inak povedané, za to, že v rámci politickej práce poukázal na porušenie zákona, ktorých sa dopúšťali vtedajší prezident Kiska a aktuálny minister financií Igor Matovič. Teraz jeden citát: „Predmetné obvinenie o vznesení obvinenia považujem za značne prehnané. Obávam sa, aby sa nestalo vzorom pre umlčiavanie kritikov pôsobenia osôb vo verejnom živote,“ vyjadril sa smerom k tomuto obvineniu Roberta Fica pre denník Pravda dekan Právnickej fakulty Univerzity Komenského v Bratislave Eduard Burda, inak špecialista na trestné právo. Jeho vyjadrenie bolo širšie, skonštatoval to pri veciach, z ktorých bol obvinený, mohlo ísť maximálne o prečin, nie o zločin. A že v prospech Roberta Fica hovorí aj to, že išlo o informácie súvisiace s možnou protiprávnou činnosťou iných verejných osôb. Opäť citujem: „Pokiaľ ide o trestný čin založenia, zosnovania a podporovania zločineckej skupiny, ten v danom kontexte považujem za nezmyselne vykonštruovaný, pričom ak by sme pripustili politickú motiváciu daného obvinenia, povedzme si, že práve názov tohto trestného činu vyzerá v titulkoch článkov najšokujúcejšie,“ doplnil Eduard Burda. Treba dodať, že Eduard Burda nie je hocikto. V žiadnom prípade to nie je ani človek blízky SMER-u. Pán dekan Burda dokonca navrhol Daniela Lipšica na pozíciu špeciálneho prokurátora. Ak toto tvrdí na Ficove obvinenie, nie je niečo zhnité v štáte Matovičovom, plnom krvavých očí koaličných politikov? A namieste je potom otázka, skončili vo väzbe taký Matovič, Kiska, Mikulec, ktorých maslo na hlave je neporovnateľne závažnejšie? Viacerí sa budú oháňať aj tvrdením, že nie je to tak dávno, čo bol obvinený aj terajší podpredseda Národnej rady Slovenskej republiky pán Gábor Grendel. Ale chcem pripomenúť, že pán Gábor Grendel nikdy neskončil ako väzobne stíhaný, a to je markantný rozdiel. Ak niekomu nestačí názor dekana Burdu, môžem pokračovať. Čo tak napríklad slová profesora Ivora, právnika, vysokoškolského pedagóga, bývalého generálneho riaditeľa Sekcie vyšetrovania a kriminalisticko-expertíznych činností Policajného zboru? Citujem: „Politika v žiadnom prípade nemôže vstupovať do trestného konania. Žiaden politik nemôže dávať pokyny a ovplyvňovať vyšetrovanie. Je to absolútne neprípustné. Uznesenie týkajúce sa Kaliňáka a Fica má viacero formálnych, obsahových aj zákonných nedostatkov. Bude na dozorovom prokurátorovi, aby sa s týmito nedostatkami vysporiadal.“ Obvinenie proti Robertovi Ficovi sú postavené na svedeckých výpovediach pochybných a vlastné výhody sledujúcich kajúcnikov, najmä Ľudovíta Makóa a Bernarda Slobodníka, ktorí boli len nedávno zadržaní pre krivé svedecké výpovede a ktorí takto figurujú v desiatkach prípadov. Jeden z nich dokonca vo viac ako 80 prípadov a ja kľudne skonštatujem, že z týchto profesionálnych kajúcnikov sa stali profesionálni udavači a robia si, čo chcú. Ak by chcel niekto krok za krokom demontovať slobodu a demokraciu na Slovensku, a pritom sa obyčajným ľuďom aj opozícii uškŕňať do tvárí, nerobil by to inak. Tvrdia, že padni, komu padni. Cynickejší by vtedy ani nemohli byť, pretože z ich pohľadu má padnúť len tomu, kto nie je ich. Ak sa nakoniec hoc len názorovo vyhraňuje, už mu hrozia cenzúrou a zatváraním a v tom lepšom prípade hrubým nálepkovaním a osočovaním. Mimochodom, určite ste zaregistrovali najnovšiu megakauzu reputačne prehnitého ministra vnútra Mikulca. Minulý týždeň bola v nemenovanom týždenníku zverejnená whatsappová komunikácia medzi ministrom vnútra Mikulcom a zosnulým policajným prezidentom Lučanským. Minister sa v danej komunikácii celkom zjavne dožadoval prístupu k spisom, čo je neprípustné. Zaujímavé je, že Mikulec od zverejnenia tejto komunikácie nepoprel jej autenticitu. V inej krajine by to bol prvotriedny škandál, u nás sa to zatiaľ v tábore zmeny premlčiava. Mikulec vo väzbe? Za všetko, čo vo svojej funkcii a nielen v nej už napáchal, by si minimálne pozornosť orgánov činných v trestnom konaní zaslúžil. Národná kriminálna agentúra nazvala akciu proti Robertovi Ficovi, Robertovi Kaliňákovi, právnikovi Marekovi Parovi a ďalším Súmrak. A majú pravdu. No ten súmrak sa čoraz zlovestnejšie javí v širšom slova zmysle, doslova padá na celé Slovensko. Hrozí v lepšom masívnymi občianskymi protestmi, vyvolanými najmä brutálnym zdražovaním a infláciou, s ktorým neschopná vláda Eduarda Hegera nevie bojovať, a kašle na ľudí, ale v horšom demontážou slobody a demokracie na Slovensku. Dopustíme, aby padla tma na naše Slovensko, alebo sa vzoprieme? To, že nevedia vládnuť, to ľudia na Slovensku už dobre vidia dávno. Opozícia vrátane našej strany SMER – sociálna demokracia naberá na sile. Heger, Matovič, Mikulec, Remišová, Sulík a spol. sú zúfalí. Najbližšie voľby totiž utŕžia prepadák. Jediné, čo vedia, resp. čo minimálne sa pokúšajú, je urobiť zo SMER-u zločineckú skupinu, a tak úplne zničiť opozíciu. Pán poslanec Šeliga, tomu, čo ste hovorili, myslím si, že nemôžete veriť ani vy. A to, že máte záujem, aby ste SMER – sociálnu demokraciu porazili v legitímnom politickom boji. Niet sa však čomu čudovať, o tom – urobiť zo SMER-u zločineckú skupinu a takto zničiť opozíciu – si na Národnej kriminálnej agentúre hovorili už v júli 2021. Pamätáte sa na tie vyjadrenia pánov Ďurku a Čurillu? Treba urobiť zo SMER-u zločineckú organizáciu. Treba robiť Fica, Kaliňáka a Pellegriniho. A v týchto výrokoch by som mohol pokračovať. Tento konkrétny úder, ktorý je však veľkou politickou chybou, dlho chystali. Jeho finalizácia mohla prebehnúť na tajnom stretnutí v zložení Matovič, Mikulec, Heger, Hamran a Spišiak a buďte si istí, že veľkonočné korbáče sa na ňom určite neplietli. Oni jednoducho museli niečo urobiť, pretože zúfalí ľudia robia zúfalé činy. Roberta Fica obvinili z toho, že hovoril o daňových podvodoch verejne známych, aktívnych politikov a prinášal ako politik závažné informácie týkajúce sa Daniela Lipšica, vyšetrovateľa Špirku a ďalších. Ešte raz. Máme tu obvinenie za politickú či v prípade advokátov Kaliňáka a Paru za advokátsku prácu. Ak by existovala v učebnici politického marketingu definícia politického revanšu, musela by vyzerať nejako takto. Ak na niekom nemám klasickou politickou prácou, ak som neschopný a druhý, naopak, získava body a podporu na môj úkor, musím ho v istej fáze zastaviť stoj čo stoj. Minimálne sa o to musím pokúsiť, kým nie je neskoro, a o to sa títo zúfalci dnes pokúšajú. To, čo urobila Národná kriminálna agentúra na objednávku vládnej koalície, je nielen obyčajná politická pomsta, ide aj o hrubú politickú chybu, ale to týmto politickým amatérom ešte nedošlo. Podávam zároveň aj procedurálny návrh, a to prerušiť rokovanie o predmetnom bode až do rozhodnutia o námietkach dotknutého poslanca voči predkladateľovi žiadosti a to je Úrad špeciálnej prokuratúry. A ešte posledná vec. Napriek tomu, že sa tvárite, že tým, že Národná rada Slovenskej republiky len súhlasí s vydaním Roberta Fica, budú sa robiť ďalšie úkony, obávam sa, že platí staré latinské príslovie alea iacta est, a že kocky sú hodené a že vy ste už ten rubikon, pomyselný rubikon dávno prekročili a my v SMER-e sa naozaj bojíme po tom, čo sa udialo trebárs advokátovi Krivočenkovi, čo sa udialo bývalému policajnému prezidentovi Milanovi Lučanskému, že sa naozaj môže skutočne niečo podobné stať aj Robertovi Ficovi, a musíme si priznať, či chceme, alebo nie, bez Roberta Fica je SMER polovičný a vy to dobre viete, a preto sa neštítite s tým, že budete ohýbať a zneužívať trestné právo v politickom súboji. A to má veľmi ďaleko od korektného a legitímneho politického súboja, o ktorom v rozprave hovoril pán poslanec Juraj Šeliga. Ja viem, že mnohí ste rozhodnutí a že ste si istí, že vaše rozhodnutie je dobré, ale napriek tomu sa ešte chcem na vás obrátiť, aby ste si rozmysleli, a poviem to, čo už povedal vo svojej rozprave podpredseda Národnej rady Juraj Blanár. My v SMER-e ani Robert Fico sa nebránime vyšetrovaniu, nebránime, ale na druhej strane vydať Roberta Fica, aktívneho politika a súčasného lídra opozície, do ruky Úradu špeciálnej prokuratúry, ktorý riadi Daniel Lipšic, to nemôžete myslieť vážne, že bude zaručené, zaručený úplne legitímny proces. Tomu nemôže veriť nikto. Dámy a páni, ďakujem za pozornosť.